ལ་གཞས་ཀྱི་བརྗོད་དོན་ཟབ་མོ་དེ་དང་དབྱངས་རྟ་སྙན་མོའི་བག་ཆགས་ཀྱིས།ཁྲོམ་ཚོགས་གྲོལ་ནས་ཡོང་ཁར་ཁོས་རང་ལ་སྒམ་པོའི་ངང་དུཁྱོད་སྡོད་དངཞེས་སྨྲ་དུས།རང་ཉིད་རང་གི་གོམ་འགྲོས་ལ་རང་དབང་མ་ཡོང་བར་དེ་མ་ཉིད་དུ་བསྡད་སོང་ལ།ཟོལ་མེད་སེམས་ཀྱིསའདི་ནི་གཉེན་རྟགས་སུ་བྱིན་པ་ཡིནཟེར་ནས་དངུལ་དཀར་གྱི་མཛུབ་དཀྲིས་ཤིག་གཏད་ཡོང་བར།རང་གི་ལག་པ་རང་གིས་བཀག་སྡོམ་མ་ཐུབ་པར་འཕྲལ་མར་བླངས་སོང་།ཡིན་ནའང་གཉེན་རྟགས་ལེན་རྒྱུ་ལས་སླ་མོར་བདོག་ཀྱང་།བུ་མོས་གནས་དྲན་ནས་འགྲོ་བསམ་དུས་བློ་ཡུལ་ལས་འགོངས་པ་ནི་ཨ་ཕས་མཐའ་གཅིག་ཏུ་ངོ་རྒོལ་བྱས་སོང་བ་དེ་རེད།རྒྱུ་མཚན་ནི་སྡེ་བ་དེའི་གསར་བུ་འཕགས་པ་ཚེ་རིང་གི་ཕ་རྒན་དང་མོའི་ཨ་ཕ་གཉིས་ནི་མནའ་བཅད་ཡིན་པ་ལ།ཁོ་རང་ཁྱིམ་དུ་ཡོང་ཐེངས་རེར་ཀུན་སྐྱིད་རང་གི་བུ་ལ་མནའ་མར་སྟེར་དགོས་ཚུལ་ཡང་ཡང་གླེངས་པར་བརྟེན།ཨ་ཕས་ཀྱང་མ་བྱིན་ས་མི་འགྲོ་བའི་ཚད་ལ་གཏུགས་ཡོད་པས་རེད།ཡིན་ནའང་ཕྱིས་སུ་ཨ་མས་རང་ལ་རྒྱབ་སྐྱོར་བར་མེད་བྱས་ཐོགལོ་གསར་སྐབས་སུ་ལྷ་བུ་རང་སྡེའི་དུད་ཚང་ཞིག་ཏུ་སྟོན་མོར་ཡོང་བ་དང་།ཉིན་དེར་ཁོས་གླུ་བླངས་ཐོག་གཏམ་བཤད་ནས་གྲགས་པར་གྱུར་པས།ཨ་ཕའི་ངག་ལས་ཀྱངབུ་དེ་རང་ག་བའི་བུ་ཞིག་མ་རེདཅེས་ཤོར་པ་དང་སྦྲགས་ནས་དེ་སྔའི་ཨུ་ཚུགས་ཀྱི་མདུད་པའང་རང་གྲོལ་དུ་བུད་སོང་།རང་ཉིད་སྡེ་བ་འདིར་གནས་ལ་ཡོང་མཚམས་སུ།ཁོ་མནའ་བཅད་གཉིས་ཀྱི་འགྲོ་འོང་ཡང་དུམ་སེར་ཆད་པར་མངོན།